CELEX: 32021D1157
Language: sk
Date: 2021-06-30 00:00:00
Title: Rozhodnutie Rady (EÚ) 2021/1157 z 30. júna 2021 o pozícii, ktorá sa má v mene Únie zaujať v reakcii na jednostranné vyhlásenie Spojeného kráľovstva, v ktorom sa uvádza postup, ktorý má Spojené kráľovstvo v úmysle zaviesť, pokiaľ ide o dovoz mäsových výrobkov z Veľkej Británie do Severného Írska medzi 1. júlom a 30. septembrom 2021

14.7.2021   
               
               
                  SK
               
               
                  Úradný vestník Európskej únie
               
               
                  L 249/99
               
            
         ROZHODNUTIE RADY (EÚ) 2021/1157
         z 30. júna 2021
         o pozícii, ktorá sa má v mene Únie zaujať v reakcii na jednostranné vyhlásenie Spojeného kráľovstva, v ktorom sa uvádza postup, ktorý má Spojené kráľovstvo v úmysle zaviesť, pokiaľ ide o dovoz mäsových výrobkov z Veľkej Británie do Severného Írska medzi 1. júlom a 30. septembrom 2021
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 50 ods. 2,
         so zreteľom na Zmluvu o fungovaní Európskej únie, a najmä na jej článok 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohodu o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (1) (ďalej len „dohoda o vystúpení“) Únia uzavrela rozhodnutím Rady (EÚ) 2020/135 (2)30. januára 2020 a dohoda o vystúpení nadobudla platnosť 1. februára 2020. Protokol o Írsku a Severnom Írsku (ďalej len „protokol“) je neoddeliteľnou súčasťou uvedenej dohody.
                  
               
                     (2)
                  
                  
                     Článkom 5 ods. 4 protokolu sa stanovuje uplatňovanie práva Únie uvedeného v prílohe 2 k protokolu na Spojené kráľovstvo, pokiaľ ide o Severné Írsko, a v Spojenom kráľovstve, pokiaľ ide o Severné Írsko.
                  
               
                     (3)
                  
                  
                     Ustanovenia potravinového práva Únie uvedené v prílohe 2 k protokolu zahŕňajú zákazy a obmedzenia týkajúce sa dovozu určitých mäsových výrobkov z tretích krajín do Únie. Uvedené zákazy a obmedzenia sa uplatňujú na dovoz takýchto mäsových výrobkov z Veľkej Británie do Severného Írska od konca prechodného obdobia.
                  
               
                     (4)
                  
                  
                     17. decembra 2020 Spojené kráľovstvo vydalo jednostranné vyhlásenie zaznamenané v zápisnici zo zasadnutia spoločného výboru v rámci dohody o vystúpení , v ktorom sa uvádza postup, ktorý malo Spojené kráľovstvo v úmysle zaviesť, pokiaľ ide o dovoz mäsových výrobkov z Veľkej Británie do Severného Írska do 30. júna 2021. Podľa vyhlásenia Spojeného kráľovstva sa budú mäsové výrobky dovážať z Veľkej Británie do Severného Írska za týchto podmienok: i) budú podliehať postupu prepravy uplatniteľnému z určeného miesta výstupu vo Veľkej Británii do cieľových supermarketov v Severnom Írsku; ii) budú sa predávať výlučne koncovým spotrebiteľom v supermarketoch nachádzajúcich sa v Severnom Írsku a nebudú sa predávať iným prevádzkovateľom v potravinovom reťazci; iii) budú k nim priložené úradné zdravotné certifikáty vydané príslušnými orgánmi Spojeného kráľovstva (na základe podobných vzorov, ktoré už existujú pre čerstvé mäso, mleté mäso a mäsové prípravky); a iv) budú zabalené a označené pre koncových spotrebiteľov a označené etiketou s nápisom: „These products from the United Kingdom may not be sold outside Northern Ireland“ (Tieto výrobky zo Spojeného kráľovstva sa nesmú predávať mimo Severného Írska). Spojené kráľovstvo tiež poznamenalo, že počas uvedeného obdobia bude Spojené kráľovstvo naďalej v plnej miere v súlade s právom Únie, ktoré sa uplatňuje na mäsové výrobky a uvádza v prílohe 2 k protokolu. Únia vydala jednostranné vyhlásenie, ktorým berie na vedomie postup uvedený v jednostrannom vyhlásení Spojeného kráľovstva.
                  
               
                     (5)
                  
                  
                     Spojené kráľovstvo 17. júna 2021 informovalo Komisiu o tom, že má v úmysle podobný prístup ďalej uplatňovať ešte tri mesiace, t. j. do 30. septembra 2021. Spojené kráľovstvo vo svojom liste zo 17. júna 2021 navrhlo, aby sa zachovali existujúce dojednania týkajúce sa obdobia odkladu, ktoré sa zaviedli pre tento pohyb.
                  
               
                     (6)
                  
                  
                     Spojené kráľovstvo vydalo 30. júna 2021 jednostranné vyhlásenie, v ktorom sa uvádza postup, ktorý má Spojené kráľovstvo v úmysle zaviesť, pokiaľ ide o dovoz mäsových výrobkov z Veľkej Británie do Severného Írska medzi 1. júlom a 30. septembrom 2021.
                  
               
                     (7)
                  
                  
                     Je preto vhodné stanoviť pozíciu, ktorá sa má vyjadriť v mene Únie spolupredsedovi spoločného výboru v reakcii na uvedené jednostranné vyhlásenie Spojeného kráľovstva,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie vyjadriť v reakcii na jednostranné vyhlásenie Spojeného kráľovstva, v ktorom sa uvádza postup, ktorý má Spojené kráľovstvo v úmysle zaviesť, pokiaľ ide o dovoz mäsových výrobkov z Veľkej Británie do Severného Írska medzi 1. júlom a 30. septembrom 2021, je založená na jednostrannom vyhlásení Únie pripojenom k tomuto rozhodnutiu.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 30. júna 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Ú. v. EÚ L 29, 31.1.2020, s. 7.
         
            (2)  Rozhodnutie Rady (EÚ) 2020/135 z 30. januára 2020 o uzavretí Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 31.1.2020, s. 1).
      
      
         
            PRÍLOHA
            Uplatňovanie práva Únie týkajúceho sa mäsových výrobkov v Severnom Írsku po skončení prechodného obdobia
            Jednostranné vyhlásenie Európskej únie
            Európska únia berie na vedomie jednostranné vyhlásenie Spojeného kráľovstva, v ktorom sa uvádza postup, ktorý má Spojené kráľovstvo v úmysle zaviesť, pokiaľ ide o dovoz týchto mäsových výrobkov z Veľkej Británie do Severného Írska na obdobie od 1. júla do 30. septembra 2021. Únia poznamenáva, že počas prvého polroka 2021 sa už uskutočnili určité úpravy dodávateľských reťazcov. Podľa štatistík o obchode sa týkajú najmä mletého mäsa. Účelom tohto dodatočného obdobia je umožniť zainteresovaným stranám, a najmä supermarketom v Severnom Írsku, dokončiť úpravu svojich dodávateľských reťazcov.
            Tento postup bude podkladom pre pozíciu Únie, pokiaľ ide o pristúpenie k uplatneniu právomocí uvedených v článku 12 ods. 4 protokolu.
            Ako sa uvádza v liste Spojeného kráľovstva zo 17. júna, v ktorom sa navrhuje predĺžiť obdobie uplatňovania prístupu uvedeného v jeho jednostrannom vyhlásení zo 17. decembra 2020 o ďalšie tri mesiace, Spojené kráľovstvo počas tohto obdobia navrhuje, aby sa zachovali existujúce dojednania týkajúce sa obdobia odkladu, ktoré sa zaviedli pre tento pohyb.
            Únia pripomína, že úplné vykonávanie dohody o vystúpení je medzinárodným právnym záväzkom Únie a Spojeného kráľovstva.
            Únia poznamenáva, že mäsové výrobky, na ktoré sa vzťahuje postup prepravy uvedený v jednostrannom vyhlásení Spojeného kráľovstva, musia zostať vo všetkých fázach uvedeného postupu pod kontrolou príslušných orgánov Severného Írska. Únia tiež zdôrazňuje, že je dôležité zabezpečiť, aby hraničné kontrolné stanice v Severnom Írsku mali potrebnú infraštruktúru a zdroje na vykonávanie všetkých kontrol požadovaných v nariadení EÚ o úradných kontrolách.